**2. Овлашћења и обавезе у поступку спровођења избора за председника Републике**

Овлашћења и обавезе Комисије утврђени су Законом о избору председника Републике и Законом о избору народних посланика:

1. стара се о законитом спровођењу избора,

2. организује техничку припрему за изборе,

3. прописује обрасце који су потребни за подношење предлога кандидата за председника Републике, штампа их и ставља на располагање јавности у року од три дана од дана расписивања избора,

4. одређује изборне акте који јој се достављају,

5. обезбеђује буџетска средства за спровођење избора,

6. прати примену и даје објашњења у вези са применом Закона о избору председника Републике и Закона о избору народних посланика, нарочито о спровођењу гласања у иностранству,

7. утврђује јединствене стандарде за изборни материјал (осим за гласачку кутију),

8. прописује врсту спреја за обележавање прста бирача,

9. утврђује ближа правила у вези са бирачким местом,

10. одређује и оглашава број и адресу бирачких места,

11. образује бирачке одборе и именује председника и чланове бирачких одбора,

12. прописује ближа правила о раду бирачких одбора,

13. прописује правила за поступање лица која прате рад органа за спровођење избора,

14. омогућује заинтересованим посматрачима праћење рада органа за спровођење избора,

15. прима предлог кандидата за председника Републике који подноси регистрована политичка странка, коалиција политичких странака или група грађана,

16. прикупља изјаве предлагача кандидата о намери коришћења средстава из јавних извора за финансирање трошкова изборне кампање и доставља их министарству надлежном за послове финансија,

17. проглашава кандидата за председника Републике, на основу предлога који је састављен и поднет у складу са законом,

18. одбацује неблаговремени предлог кандидата,

19. налаже отклањање недостатака предлога кандидата који представљају сметњу за његово проглашење,

20. одбија предлог кандидата који садржи недостатке, уколико његов предлагач не отклони те недостатке у предвиђеном року,

21. доставља предлагачу кандидата решење о проглашењу кандидата, односно одбацивању или одбијању предлога кандидата, као и закључак о налагању отклањања недостатака предлога кандидата,

22. прописује садржај, облик и начин истицања листе кандидата за избор председника Републике,

23. прописује правила за спровођење жреба за утврђивање редоследа кандидата за председника Републике на листи кандидата, односно гласачком листићу,

24. утврђује и објављује листу кандидата за избор председника Републике,

25. објављује укупан број бирача у Републици Србији,

26. утврђује број гласачких листића, који мора бити једнак броју бирача уписаних у бирачки списак и одређује број резервних гласачких листића,

27. ближе прописује облик и изглед гласачких листића, начин и контролу њиховог штампања и достављање и руковање гласачким листићима,

28. контролише припрему и оверу гласачких листића,

29. на основу решења министарства надлежног за послове управе о изменама у Јединственом бирачком списку по закључењу бирачког списка, које прими најкасније 48 часова пре дана одржавања првог гласања, односно евентуалног поновљеног гласања, уноси измене (упис, брисање или исправка) у изводе из бирачког списка и посебне изводе из бирачког списка,

30. утврђује и објављује коначан број бирача у Републици Србији,

31. припрема за сваки бирачки одбор материјал за гласање,

32. утврђује ближа упутства о мерама којима се обезбеђује тајност гласања,

33. објављује незваничне податке о току гласања,

34. објављује привремене податке о резултатима избора за председника Републике,

35. утврђује и објављује дан поновљеног гласања, ако ниједан кандидат не добије већину гласова бирача који су гласали,

36. решава о приговорима поднетим због повреде изборног права у току избора или неправилности у поступку предлагања односно избора,

37. поништава изборе због неправилности у спровођењу избора у случајевима утврђеним законом,

38. расписује поновљене изборе, у случају поништавања избора,

39. утврђује и објављује коначне резултата избора,

40. предлагачима кандидата, у случајевима утврђеним законом, обезбеђује примерак, односно оверену фотокопију записника о раду бирачког одбора,

41. издаје изабраном кандидату уверење o избору за председника Републике,

42. доставља податке органима надлежним за прикупљање и обраду статистичких података,

43. одређује начин чувања и руковања изборним материјалом,

44. прописује начин коришћења изборног материјала.